Here is a page extracted from Wikipedia that may contain CSS, HTML, and a lot of unformatted text.

Title: المغول الوافديه
Content: المغول الوافديه كانو مغول هاجرو على مصر فى عهد الدوله المملوكيه فى العصور الوسطى و استقرو و عاشو فيها و اختلطو بالمصريين و اتجوزو و خلفو منهم. المغول دول كانو بينتمو لقبايل هربت من هولاكو و محمود غازان. اشهر موجتين من الهجرات دى واحده حصلت فى عهد السلطان الظاهر بيبرس و دول كانو مسلمين من القبيله الدهبيه. الظاهر بيبرس رحب بيهم فى مصر و سمح ليهم بالاقامه فى القاهره معززين مكرمين و شغلهم فى الدوله و فى الجيش و كانت ليهم فرقة فرسان خاصه بيهم اسمها " الفرقه الوافديه " و اتمتعو بحريه كبيره فى مصر و ما اطبقتش عليهم النظم المملوكيه العسكريه .

الهجره التانيه حصلت سنة 1296 فى عهد السلطان العادل كتبغا اللى كان من اصل مغولى. المغول اللى جم مصر اياميها كانو من قبيله اسمها الاويراتيه و ما كانوش مسلمين و كانت عاداتهم غريبه ع المصريين .، و دول كان عددهم كبير حوالى 10.000. المغول دول كانوا هربانين من غازان و كان بيقودهم طغراى جوز بنت من بنات هولاكو و سكنو فى حى الحسينيه فى القاهره  و اختلطو جامد بالمصريين و لانهم اشتهرو بالجمال اتجوز المصريين منهم و خلفو منهم و لسه لغاية النهارده دمهم بيسرى فى اعداد من المصريين و بتظهر ملامحهم فى وشوش مصريه  ، و فيه نظريه بتقول ان فتوات الحسينيه طلعو من نسلهم. لكن لإن كتبغا كان من اصل مغولى ترحيبه الجامد بيهم خلا الامرا يزعلو و يشكو فى اغراضه و ده كان من اسباب سقوطه بعد كده 

فيه سلاطين اتجوزو من مغول زى الظاهر بيبرس و المنصور قلاوون و الناصر محمد بن قلاوون و بتظهر ملامح الفن المغولى فى الفن المصرى فى العصور الوسطى زى النقوش الداخليه فى جامع الناصر محمد بن قلاوون.

فهرست وملحوظات

المراجع 

 ابن إياس : بدائع الزهور فى وقائع الدهور, تحقيق محمد مصطفى ، الهيئة المصرية العامة للكتاب, القاهرة 1982.
 ابن تغري: النجوم الزاهرة فى ملوك مصر و القاهرة، دار الكتب و الوثائق القومية، مركز تحقيق التراث، القاهرة 2005
 جمال الدين الشيال : تاريخ مصر الاسلامية, دار المعارف ، القاهرة 1966.
 المقريزي : السلوك لمعرفة دول الملوك, دار الكتب, القاهرة 1996.
 المقريزي : المواعظ و الاعتبار بذكر الخطط و الاثار, مطبعة الادب, القاهرة 1968.
 قاسم عبده قاسم : عصر سلاطين المماليك - التاريخ السياسى و الاجتماعى, عين للدراسات الانسانية و الاجتماعية, القاهرة 2007.
 ابو الفداء : تاريخ أبى الفداء ، المختصر فى تاريخ البشر ، دار الكتب العلمية، بيروت 1997.
 Doris Behrens, Cairo of the Mamluks, I.B. Tauris, London, New York 2007 ISBN 978-1-84511-549-4

مغول
تاريخ مصر
شعوب قديمه
عصور وسطى